b'\n_START_ARTICLE_\nNedo Nadi\n_START_SECTION_\nDru\xc5\xbeinski \xc5\xa1port\n_START_PARAGRAPH_\nDru\xc5\xbeinsko okolje, v katerem je odrasel Nedo Nadi, ni moglo privesti kot do vsestranskega udejstvovanja v sabljanju. Tudi njegov \xc5\xa1est let mlaj\xc5\xa1i brat, Aldo Nadi, je bil priznan olimpijski sablja\xc4\x8d. Njun mentor in trener je bil o\xc4\x8de Giuseppe, strog in osoren gasilski na\xc4\x8delnik in tudi sam sablja\xc5\xa1ki mojster. Ustanovil je \xc5\xa1portni kro\xc5\xbeek Fides in telovadnico, kjer sta se pod njegovim vodstvom oba de\xc4\x8dka vadila iz otro\xc5\xa1ke dobe. Nedo se je \xc5\xbee pri \xc5\xa1estem letu vadil s floretom in nato s sabljo, medtem ko je bil me\xc4\x8d prepovedano oro\xc5\xbeje, saj je o\xc4\x8de Giuseppe menil, da njegova raba nima pravil. Tako je mladi Nedo skrivaj hodil trenirat z me\xc4\x8dem drugam._NEWLINE_Med Nedom in Aldom, ki sta bila vajena od najne\xc5\xbenej\xc5\xa1e mladosti le na medsebojni izziv in tekmovanje, ni nikoli vladala bratska ljubezen. Starej\xc5\xa1i Nedo je vsakokrat dovoljeval mlaj\xc5\xa1emu bratu le srebrne medalje. Pri sabljanju namre\xc4\x8d ni dovolj, da se vzpostavi osebno prvenstvo, kot recimo pri skoku ali teku, treba se je do zadnjega osebno soo\xc4\x8dati s tekmecem-nasprotnikom, kar je seveda porazno delovalo na medsebojno razmerje med bratoma.\n_START_SECTION_\nZmagovita tekmovanja\n_START_PARAGRAPH_\nNedu je bilo komaj 12 let, ko je prvi\xc4\x8d tekmoval in zmagal, in tri leta pozneje je prvi\xc4\x8d zmagal na mednarodni tekmi na Dunaju. Pri osemnajstih letih je na olimpijadi v Stockholmu prejel zlato za individualni floret; na vse ostale tekme se ni mogel predstaviti zaradi hudega bronhitisa. Leta 1920 je v Antwerpnu pridobil kar pet zlatih medalj: individualni floret in sablja ter ekipni floret, sablja in me\xc4\x8d. Te\xc5\xbeave z zdravjem mu niso dovolile, da bi se udele\xc5\xbeil tudi individualnega tekmovanja z me\xc4\x8dem, ki bi ga bil \xe2\x80\x93 po splo\xc5\xa1nem mnenju \xe2\x80\x93 z lahkoto zmagal. Zanimiva je anekdota iz te olimpijade: pri podelitvi tretje zlate medalje ga je kralj Albert ogovoril:\xc2\xa0\xc2\xbbSpet ste tukaj, gospod Nadi!\xc2\xab, na kar mu je \xc5\xa1portnik odgovoril:\xc2\xa0\xc2\xbb\xc4\x8ce va\xc5\xa1e veli\xc4\x8danstvo nima ni\xc4\x8d proti, bom kmalu \xc5\xa1e tukaj.\xc2\xab\xc2\xa0Dejansko se je to zgodilo \xc5\xa1e dvakrat in Nedo Nadi je postal skupaj s teka\xc4\x8dem Paavo Nurmi pravi simbol tistih olimpijskih iger._NEWLINE_Kmalu zatem je od\xc5\xa1el v Argentino, kjer je nekaj \xc4\x8dasa treniral Jockey Club iz Buenos Airesa, a zaradi te\xc5\xbeav z zdravjem se je ob koncu leta 1923 vrnil v Italijo in se poro\xc4\x8dil. S sabljanjem se je poslej ukvarjal le za zabavo. Njegov poslednji nastop je iz leta 1930, ko je v Anverpnu zmagal na svetovnem prvenstvu v terenskem me\xc4\x8du. Na olimpijskih igrah leta 1932 v Los Angelesu je bil tehni\xc4\x8dni komisar italijanske ekipe in leta 1935 je bil izvoljen za predsednika Italijanske Federacije Sablja\xc4\x8dev. Pod njegovim predsedstvom so leta 1936 v Berlinu Italijani prejeli \xc5\xa1tiri zlate in dve srebrni medalji.\n_START_SECTION_\nVoja\xc5\xa1\xc4\x8dina\n_START_PARAGRAPH_\nPo prejemu zlata v \xc5\xa0tokholmu se je obetala mlademu Nedu zanimiva bodo\xc4\x8dnost, a prva svetovna vojna je prepre\xc4\x8dila vsako \xc5\xa1portno na\xc4\x8drtovanje. Bil je rekrutiran v konjenico in poslan na so\xc5\xa1ko fronto. Bojeval se je na So\xc4\x8di, na \xc5\xa0mihelu in pri Kobaridu. Bil je med izvojevalci Trenta, kjer je z zvija\xc4\x8do zajel sovra\xc5\xbeno postojanko; med ujetniki je sre\xc4\x8dal ranjenega avstrijskega vojaka, v katerem je prepoznal sablja\xc4\x8da, kolega iz preteklih let. Pomagal mu je in zaradi tega je bil obdol\xc5\xbeen izdajstva, a kmalu opro\xc5\xa1\xc4\x8den. Po \xc5\xa1tirih letih fronte se je vrnil domov z dvema odlikovanjima in se takoj z veliko vnemo lotil treniranja in tekmovanj._NEWLINE_Kot je sam izjavil z grenko ironijo, je ostal med vojno ves \xc4\x8das prete\xc5\xbeno zdrav in brez vseh tistih te\xc5\xbeav, ki so ga pestile vse \xc5\xbeivljenje, kakor \xc4\x8de bi njegova bolehnost izginila v ne\xc4\x8dlove\xc5\xa1kih razmerah, ki so vladale na fronti.\n_START_SECTION_\nZadnja leta\n_START_PARAGRAPH_\nPo povratku iz Argentine se Nedo Nadi ni ve\xc4\x8d mogel aktivno udejstvovati s tekmovanji. Posvetil se je novinarstvu in obdobnemu trenerstvu. Ko si je nekoliko opomogel, je \xc5\xa1e nekajkrat nastopil, a le amatersko. Prave forme ni ve\xc4\x8d pridobil, pa tudi zdravja ne. Zadnje mesece je pre\xc5\xbeivel z \xc5\xbeeno v Portofinu pri Genovi, kjer je komaj 46leten umrl zaradi mo\xc5\xbeganske kapi.'